ועדת החינוך והתרבות, כנסת 15, פרוטוקול מספר 312, 2001-07-18 09:00

זבולון אורלב: שלום לכולם.

זבולון אורלב: אני מתנצל על הצרידות בקולי, ואני מבקש התחשבות בכך במהלך הישיבה.

זבולון אורלב: אני יודע שהשרה והמנכ"לית היו מסכימות שאשתוק עוד.

לימור לבנת: בינתיים נהניתי מאוד לשוחח עם אשתו של היו"ר בטלפון אתמול בערב.

זבולון אורלב: נכון, אשתי דיברה במקומי, ואני כתבתי לה את הדברים.

לימור לבנת: הם עוד יגיעו בוודאי.

זבולון אורלב: הנושא הראשון הוא בינוי ובטיחות – נושא שאני רואה בו בעיה קריטית.

זבולון אורלב: נכון שזו איננה בעיה חדשה, היא לא נולדה השנה, כששמעו שהגב' לבנת הפכה לשרה.

זבולון אורלב: אני מאלה שמתריעים שנושא הבטיחות יהיה אחד המוקשים הבעייתיים בפתיחת שנת הלימודים, מכיוון שיש כעת תודעה עמוקה שאין לשלוח את התלמידים למוסדות חינוך שאין להורים ביטחון שהם מבנים בטוחים.

זבולון אורלב: יש תביעות שונות בנושא, ואני מצדיק אותן, מטעם רשויות מקומיות.

זבולון אורלב: אני תומך בתביעה של ההורים לקבל אישור על בטיחות המבנה שבו מתקיימים הלימודים.

זבולון אורלב: הנושא השני הוא תשלומי ההורים.

זבולון אורלב: גם בנושא זה אני צופה בעיות רבות עם פתיחת שנת הלימודים.

זבולון אורלב: אני מודה לשרה לבנת על התחלת ההירתמות לאכיפה בנושא זה.

זבולון אורלב: גם על כך צריך לדבר ולבחון מה עושים בתחום.

לימור לבנת: בכלל לא בטוח שאפשר יהיה לפתוח שם את השנה, ואני אומרת זאת כבר בשלב זה.

זבולון אורלב: זו חדשה מפוצצת.

זבולון אורלב: על כל פנים ביקשנו מהמנהלים ביש"ע שימונה אדם אחד שיעמוד עם המשרד בקשר.

זבולון אורלב: יוחאי דמרי, מהמועצה האזורית שומרון, הוא איש הקשר, והוא נוכח בישיבה הזאת.

יהודית נאות: אני מבקשת לשאול את השרה האם שמעה על המתמטיקה החדשה לבנות?

יהודית נאות: ראיתי ידיעה בעיתונות ואני תוהה על שורשיה.

יהודית נאות: בתור אשה שאין לה בעיה במתמטיקה אני רוצה להבין במה מדובר.

לימור לבנת: ראיתי את הכותרת.

לימור לבנת: המנכ"לית תתייחס לכך אחר כך.

לימור לבנת: אנחנו עושים פעולות רבות, ואני לא יודעת מדוע הנושא צץ עכשיו.

לימור לבנת: הנושא מבורך מאוד, נתייחס לכך אחר כך.

לימור לבנת: ראשית, אני מבקשת לברך את היו"ר שקולו ישוב אליו במהרה.

לימור לבנת: אני שמחה על הישיבה הזאת.

לימור לבנת: אני מעריכה שבמהלך הקיץ יתקיימו ישיבות נוספות לקראת פתיחת שנת הלימודים.

לימור לבנת: אנצל את ההזדמנות כדי להעלות כמה נושאים.

לימור לבנת: ייתכן שיהיה בדבריי עירוב מסוים בין דיווח לוועדה על דברים שעשינו ועושים לבין היערכות לפתיחת שנת הלימודים – אך הדברים קשורים אלה באלה.

לימור לבנת: אני רוצה לפתוח בהבעת הערכה ותודה לכל העוסקים במלאכת החינוך ולכל מערכת החינוך והגורמים שמעורבים בעשייה החינוכית, על העבודה במהלך שנת הלימודים.

לימור לבנת: המורים, המנהלים וכל המערכת כולה – כולל עובדי משרד החינוך, שבשבועות האחרונים עובדים גם בלילות - עושים עבודה טובה.

לימור לבנת: אני מבקשת להודות במיוחד לכל הצוותים בכל מערכת החינוך ולכל העושים במלאכה במיוחד במקומות שבהם היו ויש פיגועים, ושמהלך החיים בהם קשה במיוחד – כולל מהלך ההוראה.

לימור לבנת: יש מורים שנוסעים מדי יום ליישובים שונים ומסכנים את חייהם בנסיעה בכבישים מסוכנים, במקומות שיש בהם יריות.

לימור לבנת: גם התלמידים ביישובים מתמודדים עם הבעיה ולפעמים בלי די מיגון.

לימור לבנת: חלק מהתלמידים תושבי יש"ע, חלקם גרים ביישובים אחרים אבל נוסעים ליישובי יש"ע.

לימור לבנת: ההתמודדות עם בעיות אלה איננה פשוטה.

לימור לבנת: גם לא פשוט להתמודד עם בעיות של תלמידים במצוקה ובלחצים ביישובים שספגו פיגועים ואסונות.

לימור לבנת: ניסינו לתגבר את המערכת, גם את המערך הייעוצי-הפסיכולוגי, ולדעתי היא עומדת במשימה בכבוד רב ויותר מזה.

לימור לבנת: נמצאים כאן גם ראשי ארגוני המורים וזו ההזדמנות להודות לכל המורים, לכל העושים, לכל כוחות ההוראה.

לימור לבנת: המשרד רואה בלכידות החברתית מטרה אסטרטגית שממנה מגיעים לכמה נושאים שחשובים לכולנו.

לימור לבנת: הראשון הוא צמצום פערים וקידום הישגים לימודיים – וכבר הגדרתי ואמרתי שהיעד מבחינתי הוא 100% הצלחה בבחינות הבגרות.

לימור לבנת: נכון שאי אפשר להשיג זאת בשנה או בקדנציה של שר – אבל זהו בהחלט היעד, ולא אחוז אחד פחות מזה.

לימור לבנת: אם לא נציג יעד כזה לא נצליח להתקדם באמת לעבר הישגים.

לימור לבנת: אותי פחות מעניין לברר האם בשנה שעברה הייתה נסיגה של 0.7% בהישגים או עלייה בשיעור דומה.

לימור לבנת: השאלה החשובה היא מדוע 60% מהתלמידים אינם זכאים לתעודת בגרות.

יהודית נאות: את אחוז ההצלחה בבגרות צריך לכרוך באחוז הניגשים לבגרות.

לימור לבנת: המטרה היא להגיע ל100%- זכאים מתוך 100% ניגשים לבגרות.

לימור לבנת: כל השנתון צריך להיות זכאי לבגרות.

לימור לבנת: זה יעד מרחיק לכת ונראה יומרני, אבל לדעתי זה היעד הנכון.

לימור לבנת: אם לא מציבים אותו אי אפשר אפילו להתחיל להתקרב אליו.

לימור לבנת: הנושא השני הוא טיפוח ערכים – ערכים יהודיים וציוניים, הומניסטיים, דמוקרטיים.

לימור לבנת: אנחנו רואים בכך חשיבות רבה בכך וכבר דיברתי על כך.

לימור לבנת: הנושא השלישי בתחום הלכידות החברתית הוא קידום החינוך הטכנולוגי-המדעי.

לימור לבנת: אני רואה בדאגה רבה מאוד הגברת הפערים – מה שנקרא בעיני הפער הטכנולוגי – בין סוגים שונים של האוכלוסייה.

לימור לבנת: הנושא הרביעי הוא קידום מעמד המורה והתמקצעותו.

לימור לבנת: גם לכך יש חשיבות עצומה בעיני.

לימור לבנת: במהלך החודשים האחרונים עסקנו בעיצוב תכניות, ואפרט אותן בקצרה: תכנית ניסויית להכנה לקריאה ולכתיבה באלף כיתות הגן ותכנית להוראת אנגלית בכיתות א' – גם זו תכנית פיילוט.

לימור לבנת: מהלך חדשני נוסף הוא קביעת מועדי ב' לבגרויות במתימטיקה ובאנגלית, ואני רוצה להודות על כך למנכ"לית ולכל צוות המשרד על ההתארגנות המהירה בנושא זה.

לימור לבנת: עד שלשום בערב נרשמו יותר מ5,000- תלמידים למועד ב'.

לימור לבנת: ההרשמה החלה רק יומיים קודם לכן.

לימור לבנת: אנחנו מקווים מאוד שזה ייתן הזדמנות שנייה לתלמידים.

זבולון אורלב: אני מדליף כאן שח"כ נאות אמרה השבוע שזהו מהלך מוצלח מאוד של השרה.

יהודית נאות: אמרתי זאת גם לשרה.

לימור לבנת: אני מודה לח"כ נאות על הדברים וליו"ר על ההדלפה.

לימור לבנת: אנחנו מקווים שזה ייתן הזדמנות שנייה גם לתלמידים שאינם כושלים או גרועים אבל היה להם קשה לעמוד בלחץ.

לימור לבנת: זוהי הזדמנות נוספת לשפר את הציון או לעבור את המבחן במתמטיקה או באנגלית.

לימור לבנת: חשוב לומר גם שהצבא הלך לקראתנו בעניין והתארגן במהירות שיא ראויה לכל שבח.

לימור לבנת: הוא הסכים לשחרר את החיילים שמתגייסים לפני מועדי ב' לארבעה ימים לצורך המבחן.

לימור לבנת: נעשה גם מאמץ מיוחד של המשרד לפרסם את תוצאות הבחינות במתימטיקה ובאנגלית השנה כבר ב15- באוגוסט.

לימור לבנת: זה חסר תקדים.

יהודית נאות: מדוע באמת נרשמו תלמידים למועד ב' לפני שידעו את תוצאות המבחנים שלהם?

לימור לבנת: אנשי המקצוע אומרים שהתלמידים מרגישים מתי לא הצליחו במבחן.

לימור לבנת: וגם אין כל סיכון בהיבחנות במועד ב'.

לימור לבנת: בכל מקרה הציון הגבוה הוא שקובע.

לימור לבנת: התלמיד יכול רק לשפר את מצבו.

שמעון הראל: ונוסף על כך הוא גם ירוויח ארבעה ימי חופשה מהצבא.

לימור לבנת: ההנחה היא ששום תלמיד לא מעוניין בעוד מבחן סתם כך.

לימור לבנת: הצעירים לא ייטלו על עצמם לחץ נוסף של עוד מבחן בגרות.

לימור לבנת: אולי יהיו בודדים בשוליים שיעשו זאת מהסיבה הזאת.

לימור לבנת: בכל אופן ההרשמה למועד ב' היא עד ה19- באוגוסט וב15- באוגוסט התלמידים יוכלו לקבל את תוצאות בחינות הבגרות במתמטיקה ובאנגלית.

לימור לבנת: דבר כזה לא היה מעולם: קבלת תוצאות הבחינות בתוך חודש או חודשיים.

לימור לבנת: זה דורש מאמץ גדול מאוד, ואני גאה שהמשרד וכל הגורמים נערכו לכך, בעידוד של כולם.

לימור לבנת: במהלך ארבעת הימים (19-15 באוגוסט) אפשר יהיה לקבל את תוצאות הבחינות גם באינטרנט, באמצעות תעודת הזהות – וגם זה קורה לראשונה.

לימור לבנת: אפשר להירשם גם באינטרנט למועדי ב'.

לימור לבנת: בתום השלב הזה ולאחר בדיקת הבחינות שיינתנו במועדי ב' נצטרך להפיק לקחים ולהחליט איך נערכים לכך לקראת השנה הבאה בנוחיות רבה יותר.

לימור לבנת: בנושא הערכי אזכיר במהירות כמה עניינים: מורשת – כבר משנת הלימודים תשס"ב בכל חטיבות הביניים בחינוך הממלכתי תתוסף שעת מורשת – תרבות ישראל.

לימור לבנת: זו שעה שבועית אחת בכיתות ז'-ט' בחינוך הממלכתי.

זבולון אורלב: בכל אחת משכבות הגיל?

לימור לבנת: כן.

לימור לבנת: זו תהיה שעה שבועית לכיתות חטיבת הביניים.

לימור לבנת: יש עבודה רבה בנושא זה.

לימור לבנת: בתשס"ג ובתשס"ד נרחיב את הפרויקט לזרמים האחרים ולכל המערכת, וגם ניתן מענה לציבור שאיננו יהודי – המוסלמי, הדרוזי, הבדואי, הצ'רקסי – כל אחד על פי התכניות המיוחדות שייקבעו לו.

יהודית נאות: כל אחד על פי המורשת שלו.

לימור לבנת: חשוב להזכיר כאן שיש למעלה מארבעים תכניות בנושא מורשת על פי רוח ועדת שנהר וכל מנהל או מורה יכול לבחור לעצמו איזו תכנית הוא מלמד, אין שום כפייה.

לימור לבנת: תכנית נוספת היא התכנית למניעת אלימות בבתי הספר.

לימור לבנת: אף היא מתחילה לפעול בשנה הקרובה.

לימור לבנת: היא חשובה מאוד בעינינו, ותבוא במסגרת שיעורי חינוך ושיעורים לכישורי חיים שכבר קיימים במערכת.

לימור לבנת: בעצם זהו יישום של המלצות דו"ח וילנאי, שקצת שכבו במגרה.

לימור לבנת: במסגרת הזאת הוקצו גם תקנים ליועצות בבתי ספר יסודיים – המנכ"לית אומרת שמדובר ב500- תקנים.

איציק כהן: יש 5,430 שעות.

לימור לבנת: אלה תקנים ליועצות בבתי הספר היסודיים כדי שיוכלו לסייע במצוקות השונות אך גם במניעת אלימות – והדברים קשורים אלה באלה.

זבולון אורלב: נקיים דיון נפרד בוועדה לעניין האלימות.

לימור לבנת: הערה קצרה נוספת בנושא זה: הורחבו סמכויות המנהלים בנושא אכיפת סדר ומשמעת.

לימור לבנת: אנחנו מעוניינים להגיע למצב שבו יותר למורים לשמור בתחנות ההסעה בתורנויות, כי שם יש מוקדי אלימות קשים ביותר – וזאת בהתאם לחוזר מנכ"ל ובניגוד להנחיות הנוכחיות של ארגוני המורים.

לימור לבנת: אמנם הדברים מתרחשים מחוץ לגדר בית הספר, אך בתוך מערכת החינוך.

לימור לבנת: אני מקווה שארגוני המורים ישתכנעו שהמורים צריכים לקחת על עצמם גם את הנושא הזה.

לימור לבנת: כרגע יש הנחיות סותרות של ארגוני המורים בנושא.

לימור לבנת: אעמוד על כך שזו הדרך הנכונה.

לימור לבנת: לעניין קידום החינוך הטכנולוגי אציין שני דברים: ראשית, היה קיצוץ של 105 מיליון ש"ח בחינוך הטכנולוגי עוד לפני שהגעתי למשרד, בשנת 2001.

לימור לבנת: לדעתי זה שגוי ולא נכון.

לימור לבנת: זו טעות גדולה מאוד, וזה אחרי שהיה קיצוץ בשנת 2000 וגם בשנת 1999.

לימור לבנת: החזרנו חצי מהסכום שקוצץ.

לימור לבנת: כרגע הקיצוץ ב2001- עומד על מחצית מהקיצוץ המתוכנן.

לימור לבנת: לקראת תקציב 2002 נדרוש הגדלה.

לימור לבנת: נדאג לכך שתהיה הגדלה בחינוך הטכנולוגי.

לימור לבנת: הזכרתי קודם את הפער הטכנולוגי, ולא אתעכב על כך כעת.

לימור לבנת: לעניין אחר: אנחנו פועלים להגדלת שכר המורים.

לימור לבנת: לדעתנו יש צורך להגדיל אותו.

לימור לבנת: מתקיים כעת משא ומתן בנושא מול הממונה על השכר באוצר והנהלת המשרד שותפה לו.

לימור לבנת: אני מבהירה שהמשא ומתן הוא לא מול המשרד, כמובן, אבל הנהלת המשרד שותפה לארגוני המורים בניהולו.

לימור לבנת: במסגרת ההיערכות לפתיחת שנת הלימודים נפגשה הנהלת המשרד עם הנהלות המחוזות, ועם מועצת יש"ע – שחשובה בעיניי מאוד.

זבולון אורלב: אני מבקש שהשרה תרחיב עוד על הגדלת שכר המורים כי אני מבין שיש איום בנושא זה.

זבולון אורלב: ההסכם האחרון הוא מ1.1.1999-.

לימור לבנת: אגיע לכך בהמשך.

לימור לבנת: חשוב להדגיש שיש תהליך של שיפור כוח ההוראה ובמסגרת המטרה הזאת אנחנו מחילים סטאז' על כל בוגרי המכללות להכשרת מורים ובתי הספר לחינוך כתנאי לרשיון הוראה.

לימור לבנת: זהו צעד חשוב מאין כמוהו שיתחיל השנה.

זבולון אורלב: השאלה היא האם יש לכולם מקום לסטאז'.

4400: זאת שאלה טובה.

לימור לבנת: נעשה ניסיון, יחד עם ארגוני המורים והממונה על השכר, לנהל משא ומתן רצוף ושוטף שהחל כבר לפני כמה שבעות, כדי לא להגיע לרגע האחרון.

לימור לבנת: אין זה אומר שהבעיות נפתרו, אך יש בהחלט רצון לנסות לפתור את הבעיות לפני פתיחת שנת הלימודים.

לימור לבנת: ואפרט זאת בהמשך.

לימור לבנת: כאמור, הנהלת המשרד נפגשה עם נציגי מרכז השלטון המקומי, הרשתות הטכנולוגיות, התאחדות המנהלים, ראשי ארגון ההורים והגורמים האחרים.

לימור לבנת: אנחנו מטפלים בשורה של בעיות ברמת מעורבות גבוהה מאוד.

לימור לבנת: לא הכל מטופל על ידינו, אבל הדברים נעשים בתיווך שלנו.

לימור לבנת: ארחיב בנושא זה כעת: ראשית, חשוב להתייחס למצב ביש"ע.

לימור לבנת: אנחנו מטפלים בכל הנושאים הקשורים ליש"ע מול מועצת יש"ע ומול גורם אחד שמאחד את כל התביעות.

לימור לבנת: אני מבקשת לומר את הדברים בבהירות: כבר לפני ארבעה חודשים כמעט הגשנו למשרד ראש הממשלה ולמשרד האוצר תביעות שנוגעות לצרכים פדגוגיים ביש"ע.

לימור לבנת: התביעות דומות למה שנדרש בשנה שעברה בגבול הצפון כשצה"ל נסוג מדרום לבנון.

לימור לבנת: הבעיות היו צפויות אז שם, וגם התממשו בחלקן.

לימור לבנת: חשוב להדגיש שמה שקורה היום ביש"ע קשה בהרבה ממה שהיה בגבול הצפון ולכן דורש הקצאת משאבים גדולה בהרבה ממה שנדרש שם.

לימור לבנת: דרישתנו נגעה לשלושה או ארבעה צרכים: ראשית, יום חינוך ארוך בכל יישובי יש"ע.

לימור לבנת: התביעה לכך בגנים ובבתי הספר – בכל מערכת החינוך ביש"ע – מסתכמת ב36- מיליון ש"ח לשנת לימודים.

יהודית נאות: זה כולל תזונה?

לימור לבנת: לא, כי יום ארוך לא כולל מזון.

לימור לבנת: שנית, החלטנו לקיים חודש לימודים נוסף ביש"ע, בדומה למה שהיה בגבול הצפון בשעתו.

לימור לבנת: לצערי הרב משרד האוצר סירב לתקצב את הדרישה הזאת.

לימור לבנת: בתוך המשרד מצאנו, באופן זמני, משאבים לכך.

לימור לבנת: אלמלא היינו עושים כן, לא ניתן היה לקיים את חודש הלימודים הנוסף ביש"ע.

לימור לבנת: אנחנו נמצאים לקראת סוף החודש הנוסף אך עד היום האוצר לא טרח כלל לסכם את הדברים עמנו.

זבולון אורלב: האם המשמעות היא קייטנה בחינם?

זבולון אורלב: כי סיפרו לי שההורים משלמים 400-300 ש"ח.

זבולון אורלב: יש שותפות, matching, בין המדינה, הרשויות המקומיות וההורים.

יהודית נאות: קייטנה תמיד עולה כסף, אך זו מסובסדת מאוד.

לימור לבנת: כל אחד מהגורמים התחייב לשבעה מיליון ש"ח, כדי לאפשר את הקייטנות.

זבולון אורלב: במקרה ידוע לי שביישוב אבני חפץ ההורים אומרים שהסבסוד של משרד החינוך הוא 50 ש"ח לתלמיד, ובקייטנה הוא 100 ש"ח.

זבולון אורלב: ההורים משלמים 400-300 ש"ח לקייטנה.

לימור לבנת: ממתי משרד החינוך מסבסד קייטנות?

לימור לבנת: מסבסדים ביש"ע.

זבולון אורלב: נכון.

זבולון אורלב: באבני חפץ מתקיים חודש לימודים נוסף.

זבולון אורלב: אמרתי שצריך לברך את המשרד על כך וההורים או בטענות ואמרו שלא משרד החינוך מסבסד אלא ההורים עצמם.

זבולון אורלב: הם אמרו שהם משלמים 300, 400 ו500- ש"ח והסבסוד של המשרד הוא 50 ש"ח לילדי הגן ו100- ש"ח לילדי בית הספר.

זבולון אורלב: לא בדקתי זאת.

יהודית נאות: צריך לבדוק אם הרשות נתנה את חלקה.

יוחאי דמרי: הדברים לא מדויקים.

יוחאי דמרי: צריך לזכור, מדובר בכ70,000- תלמידים ביש"ע.

יוחאי דמרי: ומול זה יש עוד המון שירותים שמקבלים באבני חפץ, כמו אוטובוסים.

יוחאי דמרי: כנראה שאת זה לא אמרו ליו"ר.

יוחאי דמרי: אפשר לבדוק זאת נקודתית.

זבולון אורלב: אפשר לעבור הלאה, אני רק מספר מה אמרו לי.

זבולון אורלב: התנפלו עליי.

זבולון אורלב: קראתי בעיתון שהמדינה נתנה חודש לימודים נוסף וההורים אמרו פתאום שהם משלמים.

יוחאי דמרי: יש 70,000 תלמידים, וההורים משלמים 100 ש"ח בממוצע.

זבולון אורלב: אז הם צודקים.

זבולון אורלב: בכל מקרה, אני מציע לעבור הלאה.

לימור לבנת: הזכרתי את נושא הקייטנות משום שזה חלק מהתוספת התקציבית שנדרשה כדי לתת מענה לצרכים ביש"ע.

לימור לבנת: ביקשנו עוד 2.5 מיליון ש"ח לתוספת של 25 משרות לפסיכולוגים ביש"ע לשנת תשס"ב.

לימור לבנת: נוסף על כך יש עוד שתי בעיות מרכזיות בחינוך ביש"ע: הסעות ממוגנות וכיתות יבילות שצריך להפוך למבנים קשיחים לפצמ"רים ונק"לים וזוועות אחרות.

לימור לבנת: אתעכב על כך בקצרה.

לימור לבנת: ראשית, התכנית הפדגוגית שלנו כוללת יום חינוך ארוך, תוספת פסיכולוגים ותגבור גם בנושאים פדגוגיים.

לימור לבנת: היא הוגשה וסוכמה לפני כמה חודשים.

לימור לבנת: עד היום לא נעשה מאומה.

לימור לבנת: משרד האוצר איננו מוכן לממן זאת.

לימור לבנת: הוא מוכן לממן רק חלק קטן מהסכום, למרות שהדברים סוכמו.

לימור לבנת: העליתי זאת בישיבות הממשלה בשבוע שעבר והשבוע.

לימור לבנת: גם בתחילת השבוע הודעתי לראש הממשלה ולממשלה שאם הדברים לא יסתיימו במהלך השבוע הקרוב לא יהיה יום חינוך ארוך ביש"ע, ולא תהיה תוספת פסיכולוגים – מה שכבר מזמן צריך היה להיעשות.

לימור לבנת: חלק מהפעילויות נעשו ומומנו מתוך המשאבים הפנימיים של המשרד.

לימור לבנת: עשינו הרבה תוך ניצול משאבים אלה.

לימור לבנת: אבל צריך להתייחס אל התוספת שנדרשת בגין כל אלה כמו אל תוספת לתקציב הביטחון.

לימור לבנת: יש מצב ביטחוני קשה, ואם רוצים שמשרד החינוך יממן זאת ממשאביו שלו, המשמעות היא שייפגעו ילדים אחרים ותכניות אחרות במקום אחר.

לימור לבנת: כשיש תוספת של מיליארדי שקלים למערכת הביטחון – בצדק ובדין ואני תומכת בכך בכל לבי – צריך להבין שמגיעה תוספת גם לתוצאות החינוכיות.

לימור לבנת: בין הזיווד של הטנקים לבין הרכישה של כלי נשק נוספים או ציוד או תחמושת, יש גם צורך לתת מענה לציבור שנמצא יום יום בקו החזית וחש חרדות נוראיות.

לימור לבנת: ילדים גדולים מרטיבים בלילות מפחד ובעתה, משפחות מתגוררות במקומות שבהם יורים מדי יום.

לימור לבנת: לא ייתכן שהמדינה תתנער מזה.

לימור לבנת: ושוב, בוודאי שמשרד החינוך יכול לפעול בנושא – יש לו תקציב גדול.

לימור לבנת: אבל זה יבוא על חשבון תכניות אחרות וילדים אחרים.

לימור לבנת: צריך להתייחס אל הנושא כאל חלק מתוספת לתקציב הביטחון ולתת מענה לצרכים.

לימור לבנת: התביעה ממשרד האוצר היא חד משמעית.

לימור לבנת: באמצע מאי, לאחר דיונים ממושכים בין משרד האוצר ומשרדי הממשלה בתיווכו של רפי פלד, מנכ"ל משרד ראש הממשלה אז – יצא מסמך ובו פירוט התקציב.

לימור לבנת: כל החומר נמצא במשרדי ואני יכולה להציגו.

לימור לבנת: כל התכניות שאני מפרטת כאן כתובות במסמך זה, ועוד לא פירטתי כאן את ההיסעים ומיגון הכיתות.

לימור לבנת: במסמך הזה, בעמוד 3, כתוב שיוקצו 6 מיליון ש"ח לכל אחד מהנושאים – כלומר, לא 18 מיליון ש"ח אלא שליש מהסכומים.

לימור לבנת: כתוב שזה יינתן לשנת תשס"ב.

לימור לבנת: מישהו טעה, כי הוא חשב ששנת תשס"ב זהה לשנת 2001 אך אין זה נכון.

לימור לבנת: רק ארבעה חודשים מתוך שנת תשס"ב הם בשנת 2001.

לימור לבנת: אני מבהירה שכתוב שזוהי תוספת תקציב שהאוצר ייתן למשרד החינוך.

לימור לבנת: ואכן, בעמוד 7 של אותו מסמך יש טבלה שמרכזת את כל התוספות התקציביות, וגם שם כתוב רק שליש מהסכום – רק ששם כתוב שזה מה שיוקצה לשנת 2001.

לימור לבנת: הערתי את תשומת לבם של משרד האוצר ומשרד ראש הממשלה בנושא זה מיד כשקיבלתי את המסמך לידיי.

לימור לבנת: אמרו שיש כאן טעות.

לימור לבנת: תקציביהם של כל משרדי הממשלה שמפורטים במסמך הזה מתייחסים לשנת 2001 וכך גם לעניין משרד החינוך.

לימור לבנת: אלא שבעמוד 3, התייחסו בטעות לכל שנת תשס"ב כי מישהו התבלבל ולא שם לב שהדברים לא עולים בקנה אחד.

לימור לבנת: כעת האוצר טוען שזה כל הסכום שמגיע לנו – רק השליש.

לימור לבנת: מה פתאום?

לימור לבנת: אנחנו לא מוכנים לכך.

לימור לבנת: יש מסמך חדש, מיום 21 ביוני, של משרד ראש הממשלה.

לימור לבנת: נקבע שם, באופן הברור ביותר, שהכוונה למלוא הסכום לשנה שלמה, או לשליש מהסכום לשנת 2001.

לימור לבנת: לא ייתכן מעשה כלאיים כזה.

לימור לבנת: למרות כל המגעים, הנושא לא הסתיים עדיין.

לימור לבנת: אנחנו עומדים לקראת סוף חודש יולי.

לימור לבנת: אני חוששת מאוד שהמערכות לא יספיקו להתארגן ליום חינוך ארוך, כי אי אפשר יהיה לבוא בדברים עם המורים, לארגן את סדר ה יום של בית הספר, וגם המנהלים לא יוכלו לתכנן דבר.

לימור לבנת: אני חוששת מאוד שלא נספיק לתגבר את הייעוץ החינוכי והפסיכולוגי – מאותו טעם ממש, הרי אנשים צריכים לדעת איפה הם עובדים בתחילת שנת הלימודים.

לימור לבנת: ביקשתי את התערבותו האישית של ראש הממשלה בנושא זה.

לימור לבנת: אני מקווה מאוד שהוא יעשה זאת.

לימור לבנת: עד עתה העניין לא נפתר.

לימור לבנת: שר האוצר לא פותר את הבעיה, משרד האוצר מתחמק מאחריות, ומשרד ראש הממשלה כרגע לא מצליח לתווך ולתת מענה ברור לנושא.

זבולון אורלב: האם ייתכן שההבלגה והאיפוק עברו גם לחינוך?

לימור לבנת: אתייחס לעוד שתי נקודות שקשורות לחינוך ביש"ע.

לימור לבנת: המנכ"לית קיבלה מכתב מראש פיקוד העורף, האלוף גבי אופיר.

לימור לבנת: יומיים אחר כך גם אני קיבלתי מכתב ממנו.

לימור לבנת: במכתבו למנכ"לית כתב האלוף אופיר שיש הנחיה חד משמעית שלא ניתנת הרשאת בנייה למבנים שאינם קשיחים, עומדים בכללי הבטיחות, וחסיני פצמ"ר ונק"ל.

לימור לבנת: הוא אוסר לתת היתרים כאלה בכל יש"ע.

לימור לבנת: במסמך אליי כתב האלוף אופיר שהאחריות כולה חלה על משרד החינוך, ושהוא דורש שנעביר רשימה שמקיפה את כל צורכי הבינוי ביש"ע.

לימור לבנת: עוד הוא כותב שפיקוד העורף ישמח לייעץ לנו בנושא.

לימור לבנת: המשרד הכין רשימת דרישות, והיא מסתכמת ב81- מיליון ש"ח רק לבינוי הדרוש כרגע כדי להעביר תלמידים שלומדים במבנים יבילים למבנים קשיחים.

לימור לבנת: נכון שלא בכל יישוב הבעיה חמורה באותה מידה: לא דין אלפי מנשה כדין אפרת או עלי.

לימור לבנת: יש מקומות שהמצב בהם קשה יותר.

לימור לבנת: שאלתי את מנכ"ל משרד ראש הממשלה מי האחראי, כי כרגע הנושא נופל בין הכיסאות.

לימור לבנת: מצד אחד האחריות עלינו, אסור לנו להוציא הרשאות לבנייה.

לימור לבנת: מר פנחס ולרשטיין סיפר שהמנכ"לית אישרה לו בשבוע שעבר 10 כיתות יבילות, כי אין מקום לתלמידים, ושההרשאות לכך כבר מוכנות – אבל כעת אי אפשר לעשות זאת, כי אלה מבנים יבילים, ולא יהיה לתלמידים מקום ללמוד בו.

לימור לבנת: אך מצד שני, מי יממן את הכל?

לימור לבנת: בגוש קטיף משרד הביטחון מימן זאת – הסכום היה 5 מיליון ש"ח.

לימור לבנת: מנכ"ל משרד ראש הממשלה אמר שאין מה לדאוג, כי המצב בשאר המקומות יהיה כמו בגוש קטיף, ומשרד הביטחון יממן.

לימור לבנת: אך הממונה על התקציבים אמר שאיננו יודע מי האחראי ומי מממן.

יעקב אגמון: עוד יחליטו שהרשויות המקומיות יממנו זאת.

לימור לבנת: כרגע כל אחד מעביר את האחריות לאחר.

לימור לבנת: בmatching- שלנו מול האוצר התחייבנו להשקיע 60 מיליון ש"ח ביש"ע.

לימור לבנת: זה החלק שלנו למימון התכנית הפדגוגית שמשרד האוצר צריך היה לממן ולא מימן.

לימור לבנת: אבל הסכום של 81 מיליון ש"ח לא כולל סכום זה, אלא הוא מעבר לכך.

לימור לבנת: כיצד נוכל לשלם זאת?

לימור לבנת: האם עלינו להפסיק את בינוי הכיתות בכל הארץ ולהעביר את התקציב לבינוי ביש"ע בלבד?

לימור לבנת: צריך להתייחס אל הנושא כאל צורך ביטחוני, כאל חלק ממצב החירום שאנחנו נמצאים בו כעת.

לימור לבנת: לעניין ההסעות הממוגנות: גם כאן הנושא לא סגור וחשוב שהוועדה תדע זאת.

לימור לבנת: נכון שהילדים נסעו באוטובוסים ממוגנים, אך לא כך ילדי החינוך המיוחד, לא ילדים נכים ולא המורים – שלא תמיד מגיעים לבית הספר בשעות שבהן יש הסעות.

לימור לבנת: יש הנחיה לרכוש 247 מכוניות "ואן" ממוגנות.

לימור לבנת: הרשויות המקומיות ביש"ע צריכות לרכוש את המכוניות, מערכת הביטחון צריכה למגן ואנחנו צריכים לממן.

לימור לבנת: אבל שום דבר לא סוכם עדיין.

לימור לבנת: למיטב ידיעתי אין עוד די כלי רכב, ורק כעת התחילו לסגור את הקצוות.

לימור לבנת: עם פתיחת שנת הלימודים הקרובה לא יהיו יותר ממכוניות בודדות.

לימור לבנת: איך בדיוק ייסעו התלמידים ואיך יעברו?

לימור לבנת: אינני יודעת להשיב על כך.

לימור לבנת: לדעתי אין זה רק מעניינו של משרד החינוך או מענייני כשרת חינוך; זה איננו נוגע רק לשלטון המקומי, ובוודאי שלא ליישובי יש"ע בלבד – אלא זה גם מעניינם של ארגוני המורים שצריכים להגן על המורים.

לימור לבנת: גם הם צריכים לדאוג לכך שהדברים ייעשו.

רן ארז: גם לנו אין תקציב לזה.

לימור לבנת: לא ביקשתי שארגוני המורים יממנו.

לימור לבנת: הם צריכים ללחוץ.

זבולון אורלב: במאמר מוסגר אני מבקש לומר שאילו הייתי ראש מועצה אזורית ביש"ע, הייתי שוקל האם לפתוח את שנת הלימודים.

לימור לבנת: אמרתי זאת במפורש.

לימור לבנת: הלוואי שהדברים ייפתרו, אך אינני רואה איך נתקדם לקראת פתרון אמתי.

לימור לבנת: אם העניין לא ייפתר – תהיה בעיה לפתוח את שנת הלימודים.

זבולון אורלב: הדיווח של שרת החינוך מעמיד סימן שאלה גדול על פתיחת שנת הלימודים ביש"ע.

לימור לבנת: נכון.

לימור לבנת: ייתכן שבחלק מהמקומות אפשר יהיה לפתוח – אינני יודעת.

לימור לבנת: אך אם תהיה בעיה, לא אגנה ולא אתפלא אם זה יהיה המצב.

לימור לבנת: אינני חושבת שאני יכולה לדרוש ממישהו לקחת את האחריות על לימודים במצב כזה.

לימור לבנת: ובחלק מהמקומות המצב קשה ביותר – ואינני מציעה לומר באופן גורף שאי אפשר לפתוח את שנת הלימודים ביש"ע.

זבולון אורלב: אם באלון מורה יש שביתה ובאלקנה ילמדו – בעיית אלון מורה לא תיפתר.

זבולון אורלב: אבל אם גם רמת השרון תשבות בגלל המצב באלון מורה, כחלק מסולידריות, התמונה תהיה אחרת.

יוחאי דמרי: כלומר, שהמדינה כולה תשבות בשביל יש"ע.

לימור לבנת: נכון.

לימור לבנת: דיברנו קודם על לכידות חברתית.

לימור לבנת: אמרתי שזו מטרה אסטרטגית של משרד החינוך.

לימור לבנת: זה חלק מלכידות חברתית.

אברהם בן שבת: עשינו זאת גם בעבר.

זבולון אורלב: אני משבח.

לימור לבנת: אני מבקשת להעיר שהבעיה איננה קיימת רק ביש"ע, אלא גם באזורים נוספים שבהם יש סבל כמו בגילה ובמקומות אחרים.

לימור לבנת: ביש"ע הריכוז של הבעיה גדול יותר, אבל כשאני מתייחסת למצב ביש"ע אני מתכוונת גם ליישובי קו עימות אחרים.

לימור לבנת: חשוב לי לומר זאת באופן הברור ביותר.

יוחאי דמרי: אני מבקש להוסיף כמה מילים.

יוחאי דמרי: בחודשים האחרונים, מאז התחלת האינתיפאדה, המשרד כולו מתאמץ ונרתם כדי לתת כתף לפני ולפנים.

יוחאי דמרי: כל האנשים המכובדים שנוכחים כאן פועלים למעננו, ואני אומר זאת לשבחם.

יוחאי דמרי: יחד עם זאת חשוב שנדע שבשטח אין ואקום.

יוחאי דמרי: בשטח יש נזקים.

יוחאי דמרי: באחד מהיישובים יש ילדה שבתחילת האירועים פחדה לצאת מחוץ לבית, כי היו יריות על בתים ביישוב.

יוחאי דמרי: אך היום הילדה עברה תהליך נפשי מעוות, ובכל פעם שיורים על היישוב היא יוצאת מהבית ומסתובבת בין הכדורים.

יוחאי דמרי: ומי יתמודד עם המצבים האלה?

יוחאי דמרי: שלא לדבר על ילדים שנמצאים שעתיים בתוך אוטובוס ממוגן ירי כי נתקלו במחסום.

יוחאי דמרי: הם לא יכולים לצאת וללכת לשירותים, הם לא יכולים להתקשר הביתה - האוטובוס סגור.

יוחאי דמרי: מה מתרחש במהלך השעתיים האלה באוטובוס?

יוחאי דמרי: יש המון נושאים קשים שכאלה, ובינתיים השטח ניזוק.

זבולון אורלב: בכל מה שתלוי בוועדת החינוך, לדעתי תהיה סולידריות מלאה בדרישה לפתור את בעייתם של הילדים והמורים.

זבולון אורלב: איננו עוסקים בפוליטיקה.

זבולון אורלב: שלום ומלחמה – זה במליאה.

זבולון אורלב: בוועדת החינוך דואגים לתלמידים ולמורים.

זבולון אורלב: אם לא נהיה בטוחים שיש להם כל הסיוע והעזרה – אני תומך בכך שכל תלמידי ומורי ישראל ישבתו כדי להסדיר זאת.

לימור לבנת: לדעתי לא צריך להגיע למצב שבו ישבתו לאות סולידריות עם היישובים האלה.

לימור לבנת: עלינו לדאוג לכך שכעת – היום, מחר ומחרתיים – יטפלו בנושא.

זבולון אורלב: נשמיע את דברינו כבר עכשיו.

לימור לבנת: נכון.

לימור לבנת: אמשיך הלאה בדבריי: יו"ר הוועדה הזכיר את נושא בטיחות המבנים כאחד משלושת הנושאים החשובים.

לימור לבנת: בעניין יש"ע נגעתי, וכעת אתייחס למצב מול שלטון המקומי.

לימור לבנת: אחרי האסון בבאר שבע, שבו נהרגו שני ילדים מתקרה שנפלה, מימן משרד האוצר בשנת 1999 ובשנת 2000 תוספת תקציבית לנושא תיקון ליקויי בטיחות.

לימור לבנת: וזאת בנפרד מהתקציב לחידוש מבנים, לבינוי וכו'.

לימור לבנת: בשנת 1999 תקצב משרד האוצר בתקצוב מיוחד 25 מיליון ש"ח שחולקו בין הרשויות, לצורך תיקון ליקויי בטיחות.

יהודית נאות: זו טיפה בים.

לימור לבנת: זה נכון.

לימור לבנת: בשנת 2000 האוצר הוסיף 20 מיליון ש"ח לנושא זה.

לימור לבנת: בנובמבר 2000 כתב שר האוצר לשעבר, השר שוחט, מכתב לעדי אלדר, יו"ר השלטון המקומי, ובו התחייב להעביר 20 מיליון ש"ח לרשויות המקומיות לצורך תיקון ליקויי בטיחות לשנת 2000 - כלומר עוד תוספת.

לימור לבנת: הכסף לא עבר מעולם.

לימור לבנת: בשנת 2001 לא ניתנה אגורה.

לימור לבנת: העליתי את הנושא בישיבת ממשלה.

לימור לבנת: בעקבות הדיון בממשלה הוחלט להקים צוות לנושא זה בראשות מנכ"ל משרד ראש הממשלה.

לימור לבנת: מנכ"ל משרד ראש הממשלה הוביל צוות שבדק את הנושא במהלך החודשיים האחרונים.

לימור לבנת: הוא ישב עם אנשי משרד החינוך, עם אנשי משרד האוצר ועם כולם.

לימור לבנת: ביום ראשון השבוע הוגשה הצעת מחליטים לממשלה.

לימור לבנת: בהצעה נקבע שמשרד החינוך ינסח כללים לחלוקת הכסף, ושמשרד האוצר יקצה תקציב מיוחד של 20 מיליון ש"ח, שהחל מהשנה הבאה יישקל להכניסו לבסיס התקציב.

לימור לבנת: בישיבת הממשלה לפני שלושה ימים זה היה הנושא הראשון שעל סדר היום.

לימור לבנת: מנכ"ל המשרד העלה את הנושא ושר האוצר אמר שהמשרד מתנגד ואיננו מוכן להוסיף 20 מיליון ש"ח.

לימור לבנת: כל זאת אחרי שהייתה הצעת מחליטים מוכנה.

לימור לבנת: במהלך הישיבה ראש הממשלה הציע לדחות את הדיון לישיבה הבאה כי הוא לא הבין מה קורה.

לימור לבנת: האמת שגם מנכ"ל משרד ראש הממשלה לא הבין – וגם אני – לא הבנו מה קורה.

לימור לבנת: במהלך ההפסקה ניסה שר האוצר להציע לי שהנטל יתחלק שווה בשווה בין המשרדים.

לימור לבנת: אני לא בשוּק.

לימור לבנת: אינני מעוניינת להתחלק חצי-חצי.

לימור לבנת: אם אעשה כן, זה יבוא על חשבון צרכים אחרים ועל חשבון השעות והנושאים שנמצאים במערכת וחשובים מאין כמותם.

לימור לבנת: בטיחות מבנים ובטיחות מוסדות חינוך הוא לא נושא שמשרד החינוך צריך לממן בעצמו.

לימור לבנת: איך נממן זאת?

לימור לבנת: על חשבון תכנית לכיתות מיוחדות לבגרות?

לימור לבנת: על חשבון עזרה לחלשים?

לימור לבנת: מנין?

לימור לבנת: אין לנו, ולא היה, תקציב ייעודי לעניין.

לימור לבנת: במהלך השנים האחרונות משרד האוצר נתן את התקציב.

לימור לבנת: אין שום סיבה בעולם שמשרד האוצר לא יכבד את ההחלטה.

לימור לבנת: אינני טוענת שיש לחייב בהכרח כל התחייבות בחירות שניתנה.

לימור לבנת: אבל זו התחייבות שנתן השר שוחט בנובמבר 2000, והיא איננה התחייבות בחירות אלא התחייבות שחוזרת על עצמה.

לימור לבנת: בשנת 1999 כבר הוקצו לכך סכומים, וכך גם בשנת 2000.

לימור לבנת: אינני חושבת שעליי להיענות למקח וממכר ולהתחלק חצי-חצי בנטל התקציב.

לימור לבנת: לא ראיתי לנכון לעשות זאת, וסירבתי להצעה.

לימור לבנת: אני מקווה שביום ראשון הקרוב הנושא יעלה לסדר היום בישיבת הממשלה.

לימור לבנת: אני מבקשת את תמיכתה של ועדת החינוך של הכנסת.

יהודית נאות: אתמול בלילה השיב לי סגן שר האוצר שלא הוקצתה אגורה בתקציב לצורך יישום מסקנות ועדת וינוגרד – שגם היא החלטת ממשלה.

יהודית נאות: על זה ועדת החינוך חייבת להגיב.

יהודית נאות: חתרנו להחלטת ממשלה, וכך היה.

יהודית נאות: סגן השר יצחק כהן הודה בכך אתמול בפשטות.

יעקב אגמון: לעניין הסכום של 20 מיליון ש"ח, נקבע במפורש שכל השלטון המקומי נושא באחריות ראשית והממשלה נושאת באחריות כוללת.

יעקב אגמון: היה מין משפט בעל אופי משפטי, שמתוך 350 מיליון ש"ח העבירו עלינו את כל החבילה.

יעקב אגמון: לדעתי שר האוצר צריך היה לקחת את ההצעה בשתי ידיים, כי בנזיד עדשים הוא מגלגל מעליו את כל נושא הבטיחות.

לימור לבנת: נכון שהבעלויות הן שנושאות באחריות.

לימור לבנת: וידוע לנו שראש עיר לשעבר, שהיום הוא יועץ ראש הממשלה, עומד לדין על עניין כזה – כוונתי לדוד בונפיל.

לימור לבנת: ומנהלת בית הספר מבאר שבע נאלצה לעזוב והיא משלמת מחיר למרות שאין ספק שאין בה אבק של אשם.

לימור לבנת: האם מנהלת בית הספר יכולה להיות אחראית לקריסת התקרה?

לימור לבנת: זה אבסורד.

יעקב אגמון: צריך לתת כלים ונשק להיאבק.

לימור לבנת: הייתה התחייבות של משרד האוצר להעביר 15 מיליון ש"ח למשרד החינוך לעשרה יישובים קולטי עלייה.

לימור לבנת: אבל כעת לא מכירים בזה.

לימור לבנת: לא יהיה כסף לכך.

לימור לבנת: אני רוצה שהיו"ר יידע על כך.

לימור לבנת: משרד האוצר לא מוכן להכיר בכך.

לימור לבנת: הם טוענים שאלה הבטחות של השר לשעבר שוחט.

יהודית נאות: אני מציעה שלישיבה הבאה של הוועדה נזמין את שר האוצר.

יהודית נאות: זה נושא חשוב, שנוגע לשנת הלימודים.

זבולון אורלב: יכול להיות שנזמין אותו.

זבולון אורלב: זה רעיון.

זבולון אורלב: הוא היה חבר ועדת החינוך.

זבולון אורלב: אני מבקש לומר שלדעתי, לא תיפתח שנת הלימודים בבית ספר שאין לו אישור של מהנדס.

זבולון אורלב: אני אומר למורים שלא ייכנסו למבנה הזה.

זבולון אורלב: וכך אני אומר גם להורים.

זבולון אורלב: שר האוצר והממשלה צריכים לדעת שהם חייבים לעזור למערכת החינוך בנושא זה.

דוד עמר: אני מבקש להתייחס להערתה של ח"כ נאות.

דוד עמר: בוועד המנהל של מרכז השלטון המקומי, לאור התנהגות הממשלה בנושא הקיצוצים, החלטנו שביום 1 באוגוסט נעביר את המפתחות של לשכות הרווחה לממשלה.

דוד עמר: ביום 1 בספטמבר זה יקרה גם עם לשכות החינוך.

יהודית נאות: מצוין.

דוד עמר: יש כבר הזמנה לאסיפה כללית של השלטון המקומי, ביום 19 באוגוסט בשעה 11:00.

דוד עמר: זו רק הערה.

לימור לבנת: אני מבקשת לסיים את דבריי ואחר כך נשמע את המשך הדברים.

זבולון אורלב: אם השרה לא תסיים את דבריה היא עלולה להיות צרודה כמוני.

לימור לבנת: אלה נושאים חשובים, אך אני מתנצלת על שאני מאריכה.

לימור לבנת: נכון שחשוב היה לי לבוא מוכנה לישיבה הזאת ולפרט את כל הנושאים, לדעתי הוועדה צריכה להיות מעורבת בכולם.

לימור לבנת: צריך להבין שאם התקציב לבטיחות לא יועבר מיד לא יהיה סיפק בידי בית הספר והבעלויות לתקן את התיקונים במהלך הקיץ.

לימור לבנת: הרי הקיץ עומד להסתיים ועדיין אין התקדמות.

לימור לבנת: למר עמר אני אומרת, שאם אכן הנושא יגיע לישיבת ממשלה ביום ראשון אני מציעה לדרוש ממזכיר הממשלה שהשלטון המקומי יוזמן לדיון בישיבת הממשלה הזאת.

דוד עמר: כשנקים את האוהל כולם יבואו אלינו ויזמינו אותנו לישיבות.

זבולון אורלב: יש לי עוד הצעה למר עמר: קחו את כל ראשי הערים של הליכוד ופנו אל ראש הממשלה ואל שר האוצר.

זבולון אורלב: כולנו אנשים פוליטיים, וגם ראשי העיר צריכים לדבר פוליטיקה.

זבולון אורלב: זה נכון גם לגבי יישובי יש"ע: ראשי היישובים מייצגים את הציבור של ראש הממשלה, אתם יכולים להפעיל את הלחץ הזה.

זבולון אורלב: ביום ראשון יש ישיבת מרכז של מפלגת הליכוד, אם אינני טועה.

זבולון אורלב: וכמובן - השרה לא שמעה את כל זאת.

לימור לבנת: אפרט עוד שני עניינים במהירות: ראשית – תשלומי הורים.

לימור לבנת: גם את הנושא הזה הזכיר היו"ר כאחד משלושת הנושאים שמעסיקים מאוד את הוועדה.

לימור לבנת: פעלנו, אולי בפעם הראשונה, כדי להביא לידיעת ההורים את זכויותיהם, ולאכוף על המערכת את ההתנגדות לדרישה לגבייה פרועה מההורים, מעבר למה שנקבע בוועדה כתשלומי מקסימום.

לימור לבנת: הגענו למסקנה שלרוב ההורים אין מושג מהו התשלום המקסימלי.

לימור לבנת: הם לא מכירים את הנושא.

יהודית נאות: יש להורים מושג.

לימור לבנת: אין להם מושג באמת.

לימור לבנת: אני יודעת זאת משאלות ששואלים אותי בסופרמרקט או בקניון.

לימור לבנת: ההורים אומרים לי שהם נדרשים לשלם 1,300 ש"ח, ושואלים אם זה בסדר.

לימור לבנת: ההורים לא יודעים מהי התקרה, ולא יודעים לחשב את הסכום.

לימור לבנת: בדרישה לעמוד בתשלום שנקבע אני רואה שני ערכים חינוכיים חשובים: זה לא חינוכי ולא מוסרי שמנהל בית ספר יפר את החוק, או יעקוף אותו, וידרוש מההורים סכומים שאסור לו לדרוש.

לימור לבנת: זה מעשה אנטי-חינוכי ממדרגה ראשונה.

לימור לבנת: שנית, זה לא חינוכי ולא מוסרי, וגם לא חברתי ולא צנוע, לעשות מסיבות לתלמידים במלונות של חמישה כוכבים.

לימור לבנת: זהו מסר חינוכי שלילי.

לימור לבנת: צריך להפנים למערכת מסר שאומר שיש לשמור על החוק – וגם על צניעות.

לימור לבנת: אפשר לקיים מסיבה יפה גם בלי שמלות ערב ומלונות ושמפניה.

לימור לבנת: מה שנעשה היום איננו חינוכי.

לימור לבנת: אם נצליח להפנים זאת למערכת, ואם הנורמות שיתגבשו הן נורמות של צניעות, של שוויון, של עמידה בחוק ושל הקפדה לא לבייש ילדים – נעשה דבר חשוב מאין כמוהו.

לימור לבנת: אגב, ייפתח שירות תשלומי הורים ממוחשב בשיתוף הרשויות המקומיות.

לימור לבנת: יש לנו עוד פרויקטים יפים בצנרת, אך לא אלאה אתכם כעת.

לימור לבנת: על כל פנים אנחנו מצפים שהמורים והמנהלים יובילו עמנו גם את המסר החינוכי הזה בנושא תשלומי ההורים ובעניין ניהול מודל חינוכי ערכי לתלמידים ולהורים במסגרת מערכת החינוך.

יהודית נאות: החוזר לתשלומי הורים מופיע באתר האינטרנט של משרד החינוך?

לימור לבנת: בוודאי.

לימור לבנת: הכל מקוון כעת.

דוד עמר: ועדי ההורים יוצרים 70% מהבעיה הזאת.

זבולון אורלב: אני חולק על מר עמר, לדעתי הם יוצרים 90% מהבעיה.

לימור לבנת: בימים האלה משרד החינוך מכין תכנית שתוגש בקרוב מאוד לקבינט הכלכלי-החברתי, לבניית 7,000 כיתות בשיטות של מימון פרטי או של הרשאה תקציבית רב שנתית של משרד האוצר.

לימור לבנת: המטרה היא לא להגיע למצב מטורף – שלא ידעתי עליו לפני שנכנסתי לתפקידי – שבו כל ראש רשות מתדפק על הדלתות ואי אפשר לדעת עד הרגע האחרון מה אושר לו ומה לא אושר לו.

לימור לבנת: במסגרת תכנית רב שנתית של שלוש או ארבע שנים נוכל לדעת איפה הדברים עומדים.

לימור לבנת: נציג את העניין לפני הוועדה בבוא העת, וכרגע ציינתי זאת רק כאזכור.

לימור לבנת: הנושא האחרון, אך לא מבחינת סדר החשיבות, הוא המורים.

לימור לבנת: כבר אמרתי קודם שהסכמי השכר עדיין לא נחתמו והם במשא ומתן מול הממונה על השכר באוצר.

לימור לבנת: משרד החינוך שותף למשא ומתן ולדיונים, אם כי ההחלטה איננה בידינו כמובן.

לימור לבנת: יש ניסיון להגיע לדרכים חדשות להגדלת שכר המורים, שאולי שונות במקצת ממה שהיה עד היום.

לימור לבנת: מה שנמצא על הפרק, מעבר להסכמי השכר, הוא גם הגדלת מכסות לפרישה מוקדמת – על דעת ארגוני המורים ועל דעת משרד החינוך; העלאת שכר המנהלים והגדלת היקף המשרות; קיצוץ במשרות המפקחים – לעניין זה המורים אמנם מתנגדים, אך לדעתנו יש מקום לחסוך כאן ולקצץ במשרות המפקחים.

לימור לבנת: לדעתנו אין מקום לעגן או לשמר מודל שהיה קיים בעבר שהפך לרלוונטי פחות בעקבות המעבר לניהול עצמי.

לימור לבנת: אפשר לחסוך כאן בהוצאות.

לימור לבנת: חוץ מזה עולים נושאים שנוגעים ליום חינוך ארוך.

לימור לבנת: הסתדרות המורים מאיימת להשבית את מערכת החינוך בשל הנושא הזה.

לימור לבנת: יום חינוך ארוך הוא חוק לכל דבר, ולצערנו איננו יכולים להפעילו היום ברשויות רבות יותר בגלל בעיות תקציביות.

לימור לבנת: בחוק ההסדרים הנושא נדחה.

לימור לבנת: אך אנחנו בהחלט חושבים שיום חינוך ארוך הוא מהלך נכון.

לימור לבנת: אני קוראת להסתדרות המורים שלא להשבית את מערכת החינוך בגלל הנושא הזה.

לימור לבנת: ארגון המורים מזכיר שבו ושוב, בצדק מבחינתו, את פרויקט "עוז לתמורה".

לימור לבנת: שר החינוך הקודם, ראש הממשלה לשעבר אהוד ברק, הבטיח 100 מיליון ש"ח למערכת החינוך כדי לכלול עוד 20 בתי ספר בפרויקט "עוז לתמורה".

לימור לבנת: אני מבהירה ליו"ר הוועדה שאין לנו תוספת כזאת, ואם נקבל אותה – נצטרך לשקול האם ההוצאה הנכונה תהיה דווקא זו.

לימור לבנת: אולי יש מקום להשקיע בדברים אחרים.

לימור לבנת: בכל מקרה, אין כרגע שום תוספת אלא רק קיצוצים – גם בנושאים שהתחייבו להעביר בגינם כספים, ופירטתי זאת קודם.

לימור לבנת: אני מקווה מאוד שארגון המורים לא ישבות בגין הנושא הזה.

לימור לבנת: התייחסתי קודם לפרישה המוקדמת של המורים ואני מבקשת לציין כאן שהמשרד פועל גם לשיפור התהליכים לפיטורים מנהליים ולפיטורי מורים כושלים.

לימור לבנת: אני מצפה לשיתוף פעולה של ארגוני המורים עם הצורך לפטר מורים כושלים.

לימור לבנת: אינני מבינה מדוע רואים צורך להגן על פיטורים מנהליים או על מורים כושלים.

לימור לבנת: זה לא סביר בעיני.

לימור לבנת: הרי יש מעל 30,000 מורים – רובם נפלאים – ויש ביניהם גם כמה אחרים וצריך לפתור את הבעיה הזאת.

דוד עמר: האם יש מסקנות מפרויקט "עוז לתמורה"?

לימור לבנת: יש מסקנות ראשוניות.

לימור לבנת: התהודה חיובית מאוד.

לימור לבנת: צריך לקחת בחשבון שמדוב ב20- בתי ספר.

לימור לבנת: מימון הפרויקט לבית ספר אחד הוא חמישה מיליון ש"ח.

זבולון אורלב: מתוך זה מיליון ש"ח הוא סכום חד פעמי.

לימור לבנת: נכון, ומעבר לו יידרשו ארבעה מיליון בכל שנה.

דוד עמר: אם הפרויקט טוב, צריך להירתם לנושא.

דוד עמר: זה פרויקט של ארבעה מיליארד ש"ח.

דוד עמר: צריך לקדם את הפרויקט לאורך ארבע-חמש שנים.

דוד עמר: אם לזה החינוך זקוק – צריך לעשות זאת.

דוד עמר: מתקציב של 200 מיליארד ש"ח אפשר להקציב לנושא 3%-2%.

לימור לבנת: אני מסכימה, וגם אמרתי זאת בעבר.

לימור לבנת: זהו פרויקט מבורך וזו הגישה הנכונה – וצריך לעשות בה כמה שינויים.

לימור לבנת: אם הסכום יינתן ממשרד האוצר – אני תומכת בכך.

לימור לבנת: אבל אם משרד האוצר מוסיף 100 מיליון ש"ח למשרד החינוך – נצטרך לשקול אם יש לייחד את הסכום הזה לפרויקט טוב שפועל ב20- בתי ספר בלבד - או שכדאי להקצותם לנושאים אחרים: פנימיות יום, תיקון ליקויי בטיחות, תכניות לבגרות ועוד ועוד.

לימור לבנת: בינתיים אין שום תוספת, גם לא חלקית.

לימור לבנת: לסיכום דבריי, אני מבקשת לומר שאנחנו נמצאים במצב לא רגיל: המצב הביטחוני מורכב וקשה.

לימור לבנת: האווירה במדינה מאוד לוחצת.

לימור לבנת: הציבור בארץ: תלמידים, הורים, מורים – כולם – נמצאים בחרדה ובתחושה קשה.

לימור לבנת: אלה ימים קשים.

לימור לבנת: לדעתי אפשר לפתור כל דבר, אם יש נכונות לכך – ונכון שלפעמים נדרש גם קצת לחץ.

לימור לבנת: אני קוראת לוועדת החינוך לנסות להיכנס לעובי הקורה ולסייע בידינו לפתור את הבעיות עוד טרם פתיחת שנת הלימודים.

לימור לבנת: אני קוראת לארגוני המורים להודיע מהיום שהם לא ישבתו בפתיחת שנת הלימודים גם אם יש נושאים שצריכים להיפתר במשא ומתן.

לימור לבנת: בעיות בטיחות או ביטחון זה עניין אחר.

לימור לבנת: אבל אני קוראת לארגוני המורים להודיע כבר כעת שלא ישבתו בגין עניינים אחרים - גם אם אלה נושאים אחרים שצריכים להיפתר במשא ומתן ולא ייפתרו עד ערב פתיחת שנת הלימודים.

לימור לבנת: לא ייתכן שנוסף על המתח, החרדות, הלחץ הנפשי – ההורים, הילדים והמורים שוב יצטרכו להאזין לרדיו בחמש או בשש בבוקר כדי לדעת האם יתקיימו לימודים.

לימור לבנת: זה מצב לא נכון ולא בריא שהילדים יסתובבו ברחובות בלי מסגרת בימים אלה.

לימור לבנת: אני קוראת למר בן שבת, מזכיר הסתדרות המורים ולרן ארז, יו"ר ארגון המורים, להודיע כבר היום בוועדה שא ינצלו את הנשק הזה מתוך אחריות לעתיד כל המערכת.

לימור לבנת: המצב הביטחוני הקשה מחייב את כולנו ואנחנו ניקח על עצמנו להמשיך במשא ומתן, אם לא יסתיים ובתקווה שיסתיים.

אברהם בן שבת: אני מברך את היו"ר על הדיון הזה, שנערך מקודם ככל האפשר.

אברהם בן שבת: אני מברך את השרה ואת המנכ"לית והצוותים במשרד החינוך על הפעילות הנמרצת במשרד.

אברהם בן שבת: לצערי הפעילות הנמרצת נתקלת בקיר אטום מצד משרד האוצר – וחשוב לומר זאת כאן.

אברהם בן שבת: לנו אין סמכות לכפות מאומה על מי מהצדדים, ואנו יכולים רק לומר את הדברים כהווייתם.

אברהם בן שבת: לא אחזור על דברי השרה בכל הנוגע למורים שפועלים בסיכון ביטחוני.

אברהם בן שבת: אנחנו מקבלים מכתבים רבים בנושא במהלך שנת הלימודים ממורים שנמצאים בחרדה מתמדת.

אברהם בן שבת: הם נוסעים בכבישים מסוכנים, הלוך וחזור, לפעמים גם פעמיים ביום, במכוניות הפרטיות שלהם.

אברהם בן שבת: יש מספר לא קטן של מורים שנרצחו בדרך.

אברהם בן שבת: המורים החרדים האלה בוודאי לא יכולים להפיג את החרדה שחשים תלמידיהם.

אברהם בן שבת: אנחנו מוכנים לתת יד למשרד החינוך ולצאת למאבק משותף מול משרד האוצר בנושא זה.

אברהם בן שבת: אבל אי אפשר לגלגל את הנושא עלינו בלבד.

אברהם בן שבת: האחריות מוטלת עלייך, שרת החינוך.

אברהם בן שבת: את חברה בממשלה.

זבולון אורלב: בהחלט, זה ברור.

אברהם בן שבת: אנחנו נעזור בכך.

אברהם בן שבת: נפשית גם אנחנו לא יכולים לעמוד מול הפניות של מאות המורים.

אברהם בן שבת: חברי רן ארז יעיד: עשינו כנסים, ניסינו להפיג את החרדות – אבל אלה רק מילים.

אברהם בן שבת: אין זו תשובה לבעיה.

עופר חוגי: אין אוטובוסים ממוגנים שהמורים יכולים לנסוע בהם?

אברהם בן שבת: לא, אין.

אברהם בן שבת: אנחנו עוסקים בהסעת מורים, ולא בהסעת תלמידים.

לימור לבנת: המורים לא יכולים לנסוע באוטובוס שמיועד לתלמידים כשהם מסיימים ללמד בשעות אחרות.

אברהם בן שבת: כשיש הסעה ולוח הזמנים מתאים למורה, הוא מצטרף אליה.

עופר חוגי: בסיכום עם הצבא נקבע שכמעט בכל שעה עגולה יֵצא רכב ממוגן מיישוב.

לימור לבנת: מר שמחה שניאור מעיר את תשומת לבי שלפי תקנות הצבא ירד מספר התלמידים בכל אוטובוס מ70- תלמידים ל50- תלמידים.

לימור לבנת: וכך אין די מקום גם למורים.

זבולון אורלב: יש בעיה עם הסעת מורים.

זבולון אורלב: הזכרתי קודם את היישוב אבני חפץ.

זבולון אורלב: שם כל התלמידים הם בני המקום, ואין צורך להסיעם.

זבולון אורלב: אבל 70% מהמורים מגיעים ממקום אחר.

זבולון אורלב: צריך אוטובוס מיוחד כדי להכניסם ליישוב.

זבולון אורלב: יש אוטובוס כזה, אבל מי מממן אותו?

עופר חוגי: בוועדת התקציבים פיקוד העורף התחייב לשלוח אוטובוס ממוגן בכל שעה עגולה.

אברהם בן שבת: אבל אני מתאר את המציאות.

זבולון אורלב: המצב הזה לא קיים.

לימור לבנת: אפשר לשאול על כך את מר יוחאי דמרי.

שמחה שניאור: הרי אין מאגר בלתי מוגבל של אוטובוסים ממוגנים.

אברהם בן שבת: אעבור לנושא אחר, חמור מאוד: הבטיחות במבנים.

אברהם בן שבת: יש שלוש או ארבע מנהלות בתי ספר שמשלמות את המחיר, ביניהן מנהלת בית ספר איילים בירושלים, שהתריעה שוב ושוב על מפגעי בטיחות במבנים של בית הספר – ושם נהרגה ילדה.

אברהם בן שבת: היום הדירה של המנהלת הזאת עומדת למכירה כדי שתוכל לממן את ההגנה המשפטית עליה.

אברהם בן שבת: אנחנו מורים למנהלי בתי הספר שלא יפתחו את בית הספר ולא יקבלו עליהם אחריות אם לא יתקבל אישור מוקדם שאכן בית הספר כשיר מבחינה בטיחותית.

אברהם בן שבת: אני שמח שהשרה הדגישה את החומרה של הנושא הזה.

אברהם בן שבת: לעניין החינוך המיוחד: פניתי אל היו"ר בעניין הצעתו של ח"כ גילאון.

זבולון אורלב: הנושא הזה לא יתקיים בשנת הלימודים תשס"ב.

אברהם בן שבת: נכון.

אברהם בן שבת: אבל אני רוצה לומר שהבעיה בחינוך המיוחד, ובעיקר בחינוך המיוחד האוטיסטי, הקשה – היא חמורה וקשה מאוד מבחינת התלמידים ובעיקר מבחינת המורים.

אברהם בן שבת: תנאי העבודה שם הם בלתי נסבלים.

אברהם בן שבת: איננו יכולים להמשיך להשלים עם תנאים כאלה.

אברהם בן שבת: נקטנו צעד חריג ביותר: יומיים לפני סיום שנת הלימודים האחרונה סיירתי עם הממונה על השכר באוצר מר רכלבסקי ועם הצוות שלו במספר מוסדות חינוך.

אברהם בן שבת: הוא עצמו הזדעזע מהמצב, למרות שבדרך כלל קשה לזעזע ממונים על השכר.

אברהם בן שבת: אני רוצה לומר לשרת החינוך ולמנכ"לית שנושא זה – בתי הספר לאוטיסטים, ובתי הספר לחינוך מיוחד – הוא נושא קשה וחמור מאוד.

אברהם בן שבת: אני מקווה שלפחות בתגובתו של הממונה על השכר לאותם בתי ספר שביקרנו בהם יש איזה שהוא סדק או פתח להתקדמות.

אברהם בן שבת: צריך לנסות להביא לכך שהאוצר ילך לקראתנו בעניין הזה, מעבר לכל נושא אחר.

עופר חוגי: הכוונה לתוספת שכר למורים או שיפור בטיחות המבנים?

אברהם בן שבת: אינני עוסק כעת בבטיחות המבנים אלא בתנאי העבודה ובצורך לתגמל תגמול הולם מורה שנמצא בתנאים הקשים האלה – ואינני רוצה לתאר את התמונה כעת.

אברהם בן שבת: בוועדת החינוך של הכנסת יתקיים דיון בנושא ונגיש נייר עמדה.

אברהם בן שבת: שלחתי העתק ממנו לשרת החינוך ולמנכ"לית.

אברהם בן שבת: המטרה היא אחת: לשפר את התנאים של מוכי הגורל האלה – של הילדים.

אברהם בן שבת: בוודאי גם לשפר את התנאים של המורים.

אברהם בן שבת: לעניין יום חינוך ארוך: כידוע, ההסכם שלנו הסתיים.

אברהם בן שבת: אנחנו עושים מאמץ עליון להגיע להסכם נוסף כדי לפתוח את שנת הלימודים.

אברהם בן שבת: אנחנו מבקשים שגם בנושא הזה וגם בנושא שכר המורים ותנאי העבודה שלהם משרד החינוך יסייע לנו.

אברהם בן שבת: משרד האוצר חייב להחליף הילוך.

אברהם בן שבת: הוא לא יכול להמשיך באותו קצב שבו פעל עד כה.

אברהם בן שבת: בימים הקרובים נגיש לשרה תכנית לקליטתם של פרחי הוראה, והמנכ"לית מודעת לכך.

אברהם בן שבת: התכנית בוודאי תובא לשרה לדיון.

אברהם בן שבת: אם רוצים לשנות את הדברים ולהיטיב עמה עם מערכת החינוך חייב להתחיל מקליטתם של פרחי הוראה שגומרים ארבע שנות לימוד עם תואר ראשון בחינוך.

אברהם בן שבת: מורים אלה מגיעים עם תחושת ייעוד ושליחות, ועם להט של תחילת העבודה.

אברהם בן שבת: הם נכנסים לבית הספר ונתקלים במציאות – שנוצרה ואיש לא יצר אותה – של אלימות, תובענות של הורים (ובצדק, כי גם הם צריכים להיות מעורבים) תובענות של משרד החינוך (שגם היא בצדק).

אברהם בן שבת: אלה תנאי עבודה שלא בהתאם למתחייב.

אברהם בן שבת: בוגר המכללה יכול להשלים עם הבעיות ולהתמודד עמן אם בסוף החודש היה לו שכר הוגן, פחות או יותר.

אברהם בן שבת: אך כשהוא משתכר פחות מ3,000- ש"ח לחודש – מדוע שימשיך לחוש ייעוד ושליחות?

אברהם בן שבת: מהמחקרים שעשינו עולה שרוב המורים הטובים נושרים בארבע השנים הראשונות לעבודתם.

אברהם בן שבת: החלק הגדול ביותר של המורים המוכשרים שנכנסים למערכת נושרים בארבע השנים האלה.

אברהם בן שבת: התכנית שלנו היא לארבע השנים הראשונות, ונגיש אותה בימים הקרובים.

אברהם בן שבת: אני מבקש ממשרד החינוך לקרוא לאוצר לזרז ולקדם דברים.

אברהם בן שבת: המטרה שלנו היא לפתוח את שנת הלימודים.

אברהם בן שבת: אך לא אשקר:

אברהם בן שבת: אם נכריז על פתיחת השנה היום, כל הנושאים שעלו כאן דינם שיוסטו הצידה ואיש לא יטפל בהם.

אברהם בן שבת: איננו יכולים להכריז זאת היום.

אברהם בן שבת: היום אנחנו מכריזים רק שרצוננו הוא לפתוח את השנה.

אברהם בן שבת: אך לא נפתח אותה בכל תנאי.

אברהם בן שבת: נעשה כל מאמץ לקדם את הנושאים האלה – הם קריטיים וחשובים ביותר.

זאב בוים: הרופא לא עוזב, הוא נשאר במקומו.

אברהם בן שבת: ומהנדס שפוטר מרפא"ל עובר לחברה אחרת.

אברהם בן שבת: אך מורה שפוטר מעבודתו – רשיון העבודה שלו נשלל.

אברהם בן שבת: הוא לא הולך לשום מקום.

אברהם בן שבת: לכן צריך ליצור תנאים שבהם יעזוב את ההוראה בלי להיזרק לרחוב.

אברהם בן שבת: הבעיה היא שיש מפקחים שממונים על 200 בתי ספר, בהעדר תקני פיקוח, ומשום כך הם בכלל לא רואים את המורה.

אברהם בן שבת: הם פוגשים אותו רק בבואם לפטר אותו.

אברהם בן שבת: ולדעתי אין מאות מורים כושלים שצריך לפטר.

אברהם בן שבת: אני מוכן שיציגו אותם.

אברהם בן שבת: אני לא רואה כל כך הרבה מורים כאלה, שאנחנו מגנים עליהם כביכול.

אברהם בן שבת: זה תפקידו להגן.

לימור לבנת: אם יש הסכמה, אין בעיה.

אברהם בן שבת: אסיים במשפט אחרון: השרה דיברה על מודל חינוכי ערכי בכל הנוגע לחגיגות סוף השנה.

אברהם בן שבת: אני מסכים עמה, והיו"ר יודע ש98%- מהאירועים הללו נובעים מדרישה של ועדי ההורים ולא מיזמת הנהלות בתי הספר.

אברהם בן שבת: אם כבר רוצים מודל חינוכי ערכי – צריך להתחיל מעצמנו.

אברהם בן שבת: יש חוק חינוך חינם – בואו ניישם אותו באמת.

אברהם בן שבת: זה יהיה המודל שהמדינה יצרה והמדינה מיישמת.

זבולון אורלב: יש הצעת חוק שלי שפוטרת את כל 800 מיליון השקלים של תשלומי הורים באמצעות העלאת תשלום הביטוח הלאומי בכמה פרומילים.

זבולון אורלב: אני מקווה שיום אחד הממשלה - והכוונה בעיקר למשרד האוצר כי על עזרתה של שרת החינוך אני סומך – תגיע עמנו להבנה בנושא.

רן ארז: למען האמת התלבטתי אם לדבר כאן או לא.

רן ארז: חששתי שמא דבריי יישמעו כדברי חנופה.

רן ארז: אבל מכיוון שהנוכחים מכירים אותי ויודעים שאינני חנפן, אתגבר על הסיכון.

זאב בוים: זוהי שרת החינוך הראשונה.

לימור לבנת: לא, קדמה לי גב' שולמית אלוני.

זאב בוים: איך יכולתי לשכוח זאת?

רן ארז: אני אומר את הדברים בצורה שלא משתמעת לשתי פנים, אך מקצת משבחה של השרה אפשר לומר גם בפניה: עד עתה, ארבעה חודשים מאז שהשרה בתפקיד, מה שהיא הבטיחה – היא עשתה.

רן ארז: והיא פעלה בנחישות, בדבקות ובעקביות, וגם בהצלחה.

רן ארז: אין לי ספק שכל מה שאמרה השרה יתגשם לקראת תחילת ספטמבר – מה עוד שיש עוד 45 יום עד אז.

רן ארז: לכן אני רגוע ומאמין שכל מה שקשור במשרד החינוך אכן יבוצע: מועד ב', בטיחות בבתי ספר, מיגון אוטובוסים וכל מה שתלוי במשרד החינוך והובטח על ידו.

דוד עמר: ומה כן יהיה עילה לאי פתיחת השנה?

רן ארז: אינני יודע.

רן ארז: על כל פנים, השרה ביקשה שלא נשבית את שנת הלימודים בגין "עוז לתמורה", למרות שהמשרד לא ירחיב את התכנית בשל בעיות תקציב.

רן ארז: אני מודיע שלמרות שהמשמעות היא שמעשי ידינו טובעים בים, בכל זאת לא נשבית את שנת הלימודים בגלל הנושא הזה.

לימור לבנת: נקווה גם שהמעשים לא יטבעו בים.

רן ארז: לא תהיה שביתה כתוצאה מביטול הרחבת הניסוי של התכנית "עוז לתמורה".

זבולון אורלב: ויתר הבעיות באו על פתרונן?

זבולון אורלב: אינני מבין את האמירה.

רן ארז: מאז שנת 1999 אנחנו עובדים בלי הסכם עבודה.

רן ארז: שחיקת השכר משנת 1996 לא נבדקה ולא שולמה.

רן ארז: עברו חמש שנים מאז.

רן ארז: יש 400 מורים קבועים בחינוך הטכנולוגי שפוטרו כתוצאה מקיצוצים ועוד לא נמצאו מסגרות לפרישה מוקדמת בעבורם.

רן ארז: השרה תילחם על כך יחד עמנו, אבל זוהי בעיה.

זבולון אורלב: אז כל אלה אינם עילה להשבתה?

רן ארז: לא.

רן ארז: אי הרחבת הניסוי "עוז לתמורה" לא תהווה עילה להשבתה.

זאב בוים: לא שואלים שאלה כזאת, ח"כ אורלב.

זבולון אורלב: חשוב לדעת את האמת.

זבולון אורלב: אנחנו לא משחקים.

רן ארז: כל מה שקשור במשרד החינוך לא יהיה עילה להשבתה.

זבולון אורלב: וכל מה שקשור במשרד האוצר?

רן ארז: כל מה שקשור במשרד האוצר נשאר עילה להשבתה.

דוד עמר: לצערי אנחנו חוזרים על המפגשים מהסוג הזה מדי פעם, כששנת הלימודים מתקרבת.

דוד עמר: אך השנה באמת שונה.

דוד עמר: השנה גם אי אפשר גם לבוא בטענות לשלטון המקומי.

דוד עמר: בשלושת החודשים האחרונים, מיד עם בחירתה של הממשלה, נפגש השלטון המקומי עם כל הגורמים.

דוד עמר: התרענו על בעיית החינוך במדינת ישראל.

זבולון אורלב: לא כל הסיעות.

זבולון אורלב: המפד"ל לא צריכה דיון – היא מחליטה מיד לתמוך בכם.

דוד עמר: כי היו"ר הוא חבר ואוהד, והיה פעם מנכ"ל משרד החינוך ויודע במה מדובר.

דוד עמר: הוא גם תמים דעים עמנו.

דוד עמר: אני אומר לכולם, גם למזכ"ל הסתדרות המורים שגם נלחם עמי בנושא חברתי: אנחנו חוזרים לרמת החינוך מתקופת הפנתרים השחורים.

דוד עמר: אמרתי זאת לראש הממשלה בכנס של סגני ראשי ערים, וגם במפגשים אחרים.

דוד עמר: מה המשמעות של קיצוץ של 100 מיליון ש"ח בחינוך הטכנולוגי?

דוד עמר: ומה המשמעות של קיצוץ בטיפוח?

זבולון אורלב: אין קיצוץ של 100 מיליון, השרה עדכנה אותנו בנושא כעת, ומדובר ב50%- קיצוץ.

דוד עמר: הנייר נמצא מולי.

דוד עמר: התקשרתי למנכ"לית ואמרתי לה שאני מחזיק בידי את החלטת ועדת הכספים בנושא קיצוץ, והקראתי לה את מה שכתוב.

דוד עמר: גם המנכ"לית הייתה המומה כששמעה על כך.

דוד עמר: מה המשמעות של ההחלטות הללו?

דוד עמר: מה המשמעות של הטלת עוד ועוד מטלות על הרשות המקומית, בלי כל פיצוי?

דוד עמר: ישראל – בניגוד למה שצריך לקרות במדינתו של העם היהודי החכם – מדורגת במקום ה28- בעולם בכל הנוגע להישגים בבגרות.

דוד עמר: לפנינו מדינות מהעולם השלישי.

דוד עמר: הן עקפו אותנו, ואנחנו יושבים כאן כאילו לא קרה דבר.

לימור לבנת: וגם לא יום חינוך ארוך.

דוד עמר: אם כן, זה צריך להיות היעד.

דוד עמר: אני חושב שזה מה שנחוץ למדינת ישראל ולחברה בישראל.

דוד עמר: אחרת לא תהיה רק ישראל ראשונה וישראל שנייה – אלא תקום ישראל שלישית.

דוד עמר: זכרו את דבריי: בעוד שלושים שנה מישהו יצטרך לבקש סליחה, ואת הסליחה הזאת לא יקבלו.

זאב בוים: חלק גדול מהאנשים שיושבים כאן הם אנשי חינוך ולכן ראשית אני רוצה להמליץ: אתמול סיעת הליכוד ערכה סיור ביש"ע, עם השנייה.

זאב בוים: ליד תקוע יש מקום ששמו "חוות שדה בר".

זאב בוים: אני ממליץ לאנשי חינוך לראות מה קורה שם.

זאב בוים: זה לא ייאמן, וגם מעניין מבחינה מקצועית.

לימור לבנת: הייתי שם, זה מדהים ומרגש.

זאב בוים: אני מבקש להצטרף לדברי מר עמר, אולי במילים אחרות, בעיקר לעניין "עוז לתמורה".

זאב בוים: אם התכנית הזאת יכולה באמת לחולל שינוי עמוק במערכת החינוך ולבצע רפורמה – וזאת שאלה שצריך להשיב עליה – אז ראשית, האמירה של היוזם שלה איננה במקומה.

זאב בוים: אינני מעודד את השבתת המערכת, אבל אם ישביתו אותה בגין עוד כמה סעיפים הנוגעים לאוצר – הרי שקודם כל צריך לעשות זאת בשל "עוז לתמורה".

זאב בוים: אני מבקש לשמוע לכך תשובה מהמומחים הגדולים במערכת החינוך, אך אם אכן התכנית הזאת במתכונתה היא הרפורמה בהא הידיעה שמערכת החינוך כל כך זקוקה לה – זה צריך לבוא לידי ביטוי גם בסדר העדיפויות של המשרד.

זאב בוים: אי אפשר לומר שאם תהיה תוספת הדבר ייעשה.

זאב בוים: יש הבדל גדול בין שתי העמדות.

דוד עמר: ח"כ בוים, אל דאגה, תבוא לבקר אותי באוהל.

זאב בוים: צריך לפתוח את שנת הלימודים בלי שביתות, ואינני רוצה שדבריי קודם יישמעו כהטפה לשיבוש פתיחת שנת הלימודים.

זאב בוים: אך על הנושא של "עוז לתמורה" צריך להגיב אחרת.

זאב בוים: יש תכנית קטנה, היא החלה כניסוי קטן שעוד לא אומר שום דבר.

זאב בוים: מוכרחים להרחיב את הניסוי כדי לתת תשובה סופית לשאלת יתרונותיה של התכנית.

זאב בוים: אם מחליטים ליישם אותה זאת תכנית לטווח ארוך, שמטרתה לחולל רפורמה גדולה מאוד שמהערכת זקוקה לה.

זבולון אורלב: אני מבקש לסיים את הישיבה כעת, עקב מצב קולי.

זבולון אורלב: הדברים שאומר כעת מקובלים על השרה, והם גם בהבנה עם סיעתה.

זבולון אורלב: לעניין הנושאים האחרים, ראשית אני מציע שהוועדה תרשום לפניה את הדיווח המפורט מאוד שמסרה שרת החינוך.

זבולון אורלב: כולנו התרשמנו מאוד מהעבודה הרצינית והמרשימה שעושה המשרד לקראת פתיחת שנת הלימודים.

רן ארז: וכן מבקיאותה של השרה.

זבולון אורלב: נכון.

זבולון אורלב: אבל לגוף העניין, הוועדה קובעת כי פתיחת שנת הלימודים כרגע עומדת בסימן שאלה בשל ארבע בעיות: ראשית, העדר משאבים במשרד החינוך לצורך פתרון בעיות בטיחות – והייתה גם הבטחת אוצר שלא קוימה.

לימור לבנת: הבעיה נובעת מהעדר העברת משאבים.

זבולון אורלב: נכון, הבעיה היא במחסור בהעברת משאבים למשרד החינוך לצורך פתרון בעיות בטיחות במוסדות החינוך.

לימור לבנת: זה אפילו אי קיום הבטחה.

זבולון אורלב: זהו מצב של אי קיום הבטחה והעדר העברת תקציבים נוספים.

דוד עמר: אין זה נכון.

דוד עמר: השלטון המקומי איננו טוען שאיננו פותח את שנת הלימודים.

דוד עמר: שהשרה תפתח את השנה.

זבולון אורלב: הבנתי את המשמעות.

זבולון אורלב: אני ניסחתי את הדברים כפי שניסחתי.

דוד עמר: השלטון המקומי מעביר את האחריות לחינוך לממשלת ישראל, למשרד החינוך.

לימור לבנת: חשבתי שמר עמר הוא חבר שלי.

זבולון אורלב: כאמור, השלטון המקומי הודיע על החלטתו בשל אי קיום הבטחות ממשלה וקיצוצים בתקציבי חינוך.

זבולון אורלב: העניין הרביעי הוא העדר תקציבים לפתרונות חינוכיים, מבנים בטוחים והסעות ממוגנות ביש"ע ובאזורים נוספים שבסיכון.

זבולון אורלב: תודה לכולם.